Grad Zagreb u prosjeku uplati 17,2 tisuće kuna po stanovniku više nego što iz proračuna potroši, a Istarska županija 3,8 tisuća kuna više. Primorsko-goranska županija godišnje u proračun opće države po stanovniku uplati 35.616 kuna, a potroši 33.142 kuna, pa je u plusu 2,5 tisuća kuna po stanovniku

Vlada je na posljednjoj sjednici usvojila Strategiju regionalnog razvoja za razdoblje do kraja 2020. godine i po tom bi se dokumentu u istom razdoblju u prevladavanje regionalnih razlika i podizanje kvalitete života, ali i konkurentnosti svih regija, trebalo potrošiti 32,26 milijardi kuna, od čega više od 15 milijardi kuna iz fondova Europske unije.

No, kakve bi to nove mjere država trebala provoditi da se smanje velike razlike između pojedinih krajeva u Hrvatskoj iz dokumenta napisanog na 325 stranica, nije jasno. Vlada, primjerice, konstatira veliko iseljavanje stanovništva, ili odlazak liječnika, u čemu po broju prednjače Zagreb i Primorsko-goranska županija, i zaključuje kako je takav trend nužno zaustaviti, ali ne kaže i kako će to učiniti. Tako se primjerice navodi i da broj liječnika i hitnih medicinskih službi u Jadranskoj Hrvatskoj, odnosno županijama s velikim udjelom turizma u gospodarstvu, ne odgovara potrebama u turističkoj sezoni i da takvo stanje treba promijeniti. No, ne navodi se i kako će to učiniti.